
[bookmark: _GoBack]“AKƆMFO BƆNE SƐ MOSE KURO NO MMƆ A, …”: MƆFƆ-SENTATEK NE SOHYIƆ-PRAGMATEK MPƐNSƐMPƐNSƐNMU FA RADIO NE TV SO MMƐ BI HO

ANIM MMUABƆNSƐM 
Nhwehwɛmu da no adi sɛ, ɛnnɛ yi nso, wɔde mmɛ di dwuma pa ara wɔ Akan radio ne TV so dwumadie ahodoɔ no mu, titire ne anɔpa dawubɔ nkrataa mpɛnsɛmpɛnsɛnmu ne kaseɛbɔ. Ɛso akasafoɔ dodoɔ taa yɛ amanyɔfoɔ ne akyitaafoɔ. Dwumadie yi mu nsɛm nso taa fa asetena-amanyɔ ho. Nsɛm no bi ka yɛ den; ɛtumi dane abufuo anaa ɛde ɔtan ba. Ɛno na ama yɛahwɛ sɛdeɛ wɔde mmɛ di dwuma wɔ dwumadie no mu. Yɛhwɛɛ mmɛ pɔtee a wɔtaa fa no mu nsɛm ne botaeɛ nti a wɔfa saa mmɛ no. Yɛahwɛ mmɛ no nhyehyɛeɛ ne ne sohyiɔ-pragmatek dwumadie. Yɛgyee mmɛ no ne ɛho nsɛm kakra. Nsɛmmoano no firi Peace F.M.; Kookrokoo ne Adom F.M.; Edwaso Nsɛm. UTV ne Adom TV. Yɛhwɛɛ berɛ ne nnipa pɔtee a nsɛm no fa wɔn ho. Anɔpa dawubɔ nkrataa mpɛnsɛmpɛnsɛnmu taa wɔ anɔpatutuutu. Wei nso boa maa yɛhunuu botaeɛ pɔtee a ɛma akasafoɔ no de saa mmɛ pɔtee no di dwuma. Yɛgyinaa Fairclough ne Wodak (1997) ne Fairclough (2012) so na ɛyɛɛ mpɛnsɛmpɛnsɛnmu no. Ɛdaa adi sɛ, mmɛ a amanyɔfoɔ taa de di dwuma no gu mmusuakuo mmeɛnsa; mmɛ dada, nsesamu anaa mframu ne abɛɛfo mmɛ. Nsesamu no nso nhyehyɛeɛ gu; nsɛmfua nsiananmu ne nyifirimu. Yɛhunuu sɛ, sɛdeɛ kaseɛbɔfoɔ nwene wɔn ankasa mmɛ no, amanyɔfoɔ ntaa nwene mmɛ foforɔ. Sohyiɔ-pragmateks dwumadie nso, ɛda adi sɛ, wɔmfa mmɛ no nni dwuma sɛ kwatikwan turodoo nko, wɔde bi yɛ sabuakwan (anidaho). 

Nsɛmfua Titire: Mmɛ, amanyɔfoɔ, kwatikwan, sabuakwan, Mɔfɔ-sentateks ne
                        Sohyiɔ-pragmateks. 
1.   Nnianimu 
Afe 1992 mu na kabimamenkabi amammuo baeɛ. Ɛno akyi, afe 1994 mu na aban no maa kwan sɛ ankorɛankorɛ nso tumi bue radio adwuma. Akwannya yi aboa ama seesei mfidieso dawubɔ adwuma mu atrɛ (Amoakohene 2005 ne Yankah 2004). Radio ne TV nnwuma dodoɔ de Akan kasa na ɛdi dwuma. Akan radio ne TV so dwumadie no taa fa amammerɛ ne amanneɛ, amanyɔ, asetena ne aberabɔ mu nsɛm te sɛ, awareɛ, nyinsɛn ne awoɔ, apomuden ho. Weinom gu akuo mmienu; asetena-amammerɛ ne asetena-amanyɔsɛm dwumadie. 
Ɛwom, akwannya yi aba ama ɔman ba biara tumi frɛ radio so ka ne bo so asɛm. Ɛno akyi, ɔman yi amammuo mmara (1992 Constitution of Ghana (Article 21 (1) a)) nso ma ho kwan sɛ ɔman ba biara tumi kyerɛ n’adwene, ka deɛ ɔpɛ, nanso Akan amammerɛ mu deɛ, kasa no ho mmara mma ho kwan saa. Ɛmfa ho sɛ ɔkasafoɔ no yɛ ɔmampanin, ɔhene, amanyɔni, ɔtitire bi, ɛsɛ sɛ ɔtumi hunu sɛ asɛm a ɔreka no ano yɛ den, ani yɛ nyan, ɛyɛ kasafi, ɛsɛ sɛ ɔtumi fura ho ntoma. 
Nhwehwɛmu kyerɛ sɛ, kasasuo titire baako a wɔtaa de dura saa amanenyasɛm yi ho ne abɛbuo (XXXX 2008; Agyekum 2012). Ɛno na dwumadie yi ahwɛ ɔkwan a akasafoɔ no fa so de mmɛ di dwuma no. Ne titire, yɛhwɛɛ mmɛ no nhyehyɛeɛ ne ne sohyiɔ-pragmatek dwumadie.

[bookmark: _Toc383581046]2.   Akanfoɔ ne wɔn Kasa ho Asɛm
Akan kasa nkorabata ahodoɔ no ne Fante, Asante, Akuapem, Akyem, Agona, Asene, Denkyira, Kwahu, Wassa, Akwamu, Buem ne Bono kasa (Agyekum 2006:361). Nhwehwɛmu kyerɛ sɛ Akanfoɔ dodoɔ no te ɔman yi Apueɛ, Atɔeɛ, Mfimfini, Asante, Bono, Firaw mantam ne Cote D’Ivoire man no fa bi mu (Dolpyne ne Dakubu 1988). Akan kasa na nnipa dodoɔ te aseɛ na wɔtumi ka wɔ ɔman yi mu. (Agyekum 2008; Ghana Statistical Service (GSS) 2012; Diabah ne Amfo 2015). Wɔkyerɛ kasa yi wɔ mfitiaseɛ sukuu de kɔpem asuapɔn mu. 
Ɛnnɛ yi, wɔsua Akan kasa wɔ amannɔne asuapɔn bi te sɛ Ohio University, Athens, U.S.A., University of Florida, Florida, USA, University of Indiana, Bloomington, USA, University of Penslyvannia, Philadelphia, Zurich University, Switzerland. Nnipa a wɔnyɛ Akanfoɔ ne amannɔnefoɔ mpo, ani agye kasa no ho resua de redi dwuma ahodoɔ pii. Ɛnnɛ yi, wɔde Akan kasa di dwuma ahodoɔ wɔ radio ne TV so pa ara. Akasafoɔ no bi tumi de kasasuo ahodoɔ di dwuma ma ɛyɛ anika. Ɛhyɛ afoforɔ nkuran sɛ wɔbɛka kasa no (Yankah 2004). 

3.   Dwumadie yi Nsɛsoɔ bi Mpɛnsɛmpɛnsɛnmu
Obeng (2003:9) nhwehwɛmu kyerɛ sɛ, Akanfoɔ bi hu no sɛ, asɛm di ka a, na woaka no sɛdeɛ ɛteɛ. Ɛnsɛ sɛ wode wadawada: “penpen wɔse no pen, asɛm da ne kwan mu a, wɔnyi nto nkyɛn na wɔnkyea no nso”. XXXX (2015:66) nhwehwɛmu no, saa nnipa yi kasa saa de yi yaw firi wɔn bo, wɔn adwenemu pɛ abodwoɔ ne ahotɔ: “ɔfeɛ akyi nni abofono”. Saa na amannɔne kasahoanimdefoɔ Rista-Dema (2002) ne Hartford (2002) de to dwa sɛ amannɔne nnipakuo te sɛ Albania, Nepalfoɔ, titire ne wɔn amanyɔfoɔ nso hu no sɛ, wode asɛm fa kasasuo te sɛ nnyinahɔma, abɛbuo, awan kasa so a, ɛyɛ mmerɛsɛeɛ ne mmaradatoɔ bi.
Nanso, Akanfoɔ dodoɔ no gye tom sɛ, nsɛm a yɛwae anim ka ntaa mmoa. Ɛtumi de abufuo, ntɔkwa ne animguaseɛ ba (Hwɛ Jay ne Janschewitz 2008 ne Ickes et al. 2011 nso). Sɛ beaeɛ hɔ yɛ badwam te sɛ, radio anaa TV so koraa deɛ a, Akanfoɔ hwɛ sɛ ɔkasafoɔ no bɛdi kasa mmara ne amammerɛ no so ketee.
Ɛno akyi, Akanfoɔ bu no sɛ, ɔkanniba, titire ne onimuonyamfoɔ anaa ɔpanin ka kasafi a, na ɔmmu ne ho. Ɔma kwan ma afoforɔ nso kasa tia no. Saa nti abere biara, ɛsɛ sɛ ɔhwɛ sɛ ne kasa ho te na ayɛ nhwɛsopa ama afoforɔ. Agyekum (2010; 2012) kyerɛ mu sɛ, Akanfoɔ hyɛ da tete wɔn mma, kyerɛ wɔn sɛdeɛ wɔde abɛbuo, kasammrani, fura kasafi ho ntoma. Saa nti ɔkanni ba amfa nimdeɛ yi anni dwuma a, ɔtumi gye asotweɛ (XXXX 2015: 191-194).  
Wei (2002:69) kyerɛ sɛ, Taiwan amanyɔfoɔ bi, titire ne wɔn frankaatufuɔ taa fa nnyinahɔma na wɔde emu nsɛm no atwa mfonin pa afa ne ho, na wɔatwa bɔne afa ɔfoforɔ ho. Wafula (2002) kyerɛ sɛ, amanyɔfoɔ bi nso hyɛ da fa ɔfoforɔ asɛm bi, na ɔde ɔno ankasa nsɛmfua bi ahyehyɛ mu na ɔde asɛe onii no. Yɛahwɛ sɛdeɛ ɔman yi amanyɔfoɔ kasa wɔ saa ɔkwan yi so?. Osam (2008) kyerɛ mu sɛ, ɛnyɛ abere biara na amanyɔfoɔ de kasasuo te sɛ, mmɛ, nnyinahɔma, ntotoho n.a. di dwuma sɛ kwatikwan nkutoo. Wɔfa bi so di atɛm pefee. Wei ka ho na ama yɛahwɛ mmɛ no mu nsɛm nkorɛnkorɛ no.     

4.    Dwumadie yi Nnyinasoɔ
Fairclough (1995, 2012) “Critical Discourse Analysis” (CDA) - kasa mfeefeemu nnyinasoɔ na yɛde yɛɛ mpɛnsɛmpɛnsɛnmu, ɛnna yɛde Agha (2007) ne Irvine (2001) nhyehyɛeɛsɛm ne amammerɛ mmara a ɛbata badwam kasa ho taa akyire yɛɛ nhwɛsoɔ gyegyee nsɛmmoano no. Kasahoanimdefoɔ, Fowler (1991), van Dijk, Kress (1993), Wodak & Meyer (2009), Fairclough (1995, 2012) na wɔtoatoaa adwene hyehyɛɛ CDA nnyinasoɔ afe 1990 mu. Wɔde CDA yɛ nhwehwɛmu wɔ adesua nkorabata nkaeɛ te sɛ, filɔsɔfi, sohyeɔlogyi, saekɔlɔgyi, mmara adesua mu. Wɔka wɔ borɔfo kasa mu sɛ CDA yɛ “multidisciplinary  approach” (van Dijk 1995:18). 
Wɔtaa de CDA yɛ nhwehwɛmu fa kasa a ɛfa tumidie ne adwenemusɛm, mmarima ne mmaa kasa, amanyɔ kasa ne dawubɔ kasa ho. Wɔde feefee kasa ne ne nhyehyɛeɛ mu ma ɛyi suban, adwenemu nsɛm ne nkyerɛaseɛ a anka ɛbɛtumi ahinta pue. van Dijk (1995:18) ka wɔ borɔfo kasa mu sɛ: “CDA uncovers, reveals or discloses what is hidden or otherwise not immediately obvious…”. Asekyerɛ ne sɛ: “deɛ ahinta anaasɛ deɛ anka yɛntumi nhunu nyinaa ara, CDA tumi da no adi” (Hwɛ Gordon 2011:78 nso).  Ɔman yi mu kasahoanimdefoɔ te sɛ, Agyekum (2004) ne Osam (2008) de CDA ayɛ nhwehwɛmu afa dawubɔ ne amanyɔfoɔ kasa ho. Agyekum (2004) kyerɛ sɛ, Bell (1995) frɛ CDA “ideological detective work”, asekyerɛ; “adwenemusɛm nhwehwɛmu hunufoɔ”. 
Fairclough (1995:57) CDA a yɛde adi dwuma yi kura nkorabata mmeɛnsa;

 (1)   kasa ne ne nhyehyɛeɛ                             -  “text and situational context”
 (2)  dwumadie korɔ ho mmara ne nhyehyɛeɛ     -   “discourse practice”
 (3)  Asetena, amammerɛ mmara a ɛbata kasa no  -   “sociocultural practice” 								     (Hwɛ van Dijk 2006:359 nso)	


Yɛnam nkorabata mmeɛnsa yi so hwɛɛ mmɛ no mu nsɛm nkorɛnkorɛ ne ne nhyehyɛeɛ “text, intertextual and contextual analysis”. Yɛahwɛ kasa nkorabata nkumaa ne titire no ntam twaka “the micro and macro structure and themes”. Yɛhwɛɛ dwumadie no su, berɛ ne beaeɛ, nhyehyɛeɛ ne amammerɛ mmara a ɛbata berɛ ne dwumadie korɔ no ho (Hwɛ Irvine 2001 nso). Yɛhwɛɛ Akasafoɔ nnipasuo ne ɛnnesuo a wɔde ka asɛm korɔ. (Fairclough 2012; Agha 2007:180).

5.   Dwumadie yi ho Akwankyerɛ ne Radio ne TV so Nsɛm no Mmoano
Botaeɛ nyiyimu ‘purposive sampling’ (Creswell 2007) kwan so na yɛgyee nsɛmmoano no. Yɛfaa dwumadie a emu nsɛm taa fa asetena-amanyɔsɛm ne asetena-amammerɛ ho, na abɛbuo di akotene wɔ mu pa ara: Anɔpa dawubɔ nkrataa mpɛnsɛmpɛnsɛnmu dwumadie (ADNM) ne Akan Kaseɛbɔ (AK). Yɛfaa mmɛ no ne ɛho nsɛm kakra. Hinnenkamp (2009:195) kyerɛ sɛ: “text and context of usage or contextualization cues”, kasasuo ne ɛho nsɛm no na ɛtaa boa ma yɛte ɔkasafoɔ no ɛbɛ no ase ne botaeɛ nti a ɔfaa saa ɛbɛ no (Hwɛ Malinowski 1935; Hymes 1974; Gumperz 1992). Yɛsan ne akasafoɔ no bi twetwee nkɔmmɔ gyee wɔn nkyerɛkyerɛmu fa nsɛm no bi ho (Seliger ne Shohamy 2001:12).   
Yɛhwɛɛ sɛ, yɛfa radio ne TV bebree ne nsɛmmoano pii a, ɛbɛtumi agye yɛn nsamu. Saa nti, yɛfaa nsɛmmoano no firii Peace F.M., Adom F.M, GTV, UTV, (Nkran mantamu). Nhwehwɛmu kyerɛ sɛ, Peace F.M. ne Adom F.M. na seesei wɔkura atiefoɔ dodoɔ wɔ Nkran ne ɔman yi afanan nyinaa  (Media Watch, Pragma ne Synovate Ghana, Dawubɔ Nnwuma Nhwehwɛmu Adwumakuo, Ɔpɛpon, 2014). Wɔsan wɔ nsɛntwerɛfoɔ ananmusifoɔ wɔ ɔman yi afanan ne amannɔne a wɔmane wɔn nsɛm. Ɛno akyi, Peace ne Adom kaseɛbɔ na radio nnwuma no bi a wɔwɔ ɔman yi amantam nkaeɛ ne amannɔnefoɔ bi fa de di dwuma. Yɛgye di sɛ kasafidie weinom bɛtumi agyina ama nkaeɛ no. 
Kasafidie no ne dwumadie no na yɛde ato pono so wɔ aseɛ ha yi.
Ɛpono 1
	Dawubɔ Adwuma 
	 Mantamu 
	 Dwumadie 

	Peace F.M.
	 Nkran 
	Kokrokoo, Akan Kaseɛbɔ. 

	Adom  F.M.
	 Nkran 
	Edwaso Nsɛm, Akan Kaseɛbɔ.

	UTV
	Nkran
	Anɔpabɔsuo Dwumadie, Akan Kaseɛbɔ.

	GTV
	Nkran
	Akan Morning Show,
Akan Kaseɛbɔ




Akan Kaseɛbɔ wɔ anɔpatutuutu, awia ne anwummerɛ. Nsɛm no taa fa atitire, ɔmampanin, asoafoɔ, asɔfoɔ, adwuma nnaanofoɔ ne mpanimfoɔ animuonyamfoɔ ho. Kaseɛbɔfoɔ dodoɔ no yɛ mmabunu. ADNM dwumadie no gyina anɔpa. Nsɛm a ɛbɛtɔ dwa wɔ dawubɔ nkrataa mu na wɔpɛnsɛmpɛnsɛn mu, na ɛduru baabi a abadwafoɔ akyerɛ wɔn adwene. Nsɛm no taa fa amanyɔ, mmara, apomuden ne nsɛm bi a ɛsisi wɔ ɔman no mu te sɛ ntɔkwa, awudie, korɔno, nnubɔne ho adwadie ho. Sɛ yɛyi dwumadie akyeame ne nsɛm nkyerɛaseɛfoɔ no a, abadwafoɔ no bi yɛ amanyɔfoɔ, dawubɔ nkrataa asamufoɔ, asuapɔn mu akyerɛkyerɛfoɔ.
Yɛfaa mmɛ ne ho nsɛm no bi firi afe 2013 mu de bɛsi 2016 mu. Yɛtwetwee nsɛmmoano mmeɛnsa mmeɛnsa firii radio no biara anɔpa dawubɔ dwumadie ne kaseɛbɔ so; dummienu. Na yɛtwee mmienu mmienu firii TV no so; nnwɔtwe. Yɛmaa ebiara nɔmma. Na yɛayɛ ho sukyerɛ mpɛnsɛmpɛnsɛnmu. Baabi nso, yɛne akasafoɔ bi twetwee nkɔmmɔ gyee wɔn adwene ne nkyerɛkyerɛmu fa nsɛm no bi ho (Seliger ne Shohamy 2001:12). 

6.    Mpɛnsɛmpɛnsɛnmu no: Emu Nsɛm, Nhyehyɛeɛ ne Sohyiɔpragmateks
       Dwumadie

Saa ɔfa yi na yɛapɛnsɛmpɛnsɛnmu radio ne TV so mmɛ no mu ahwɛ sɛdeɛ akasafoɔ no de adi dwuma, ɛnne botaeɛ pɔtee nti a wɔfa saa mmɛ pɔtee no.
6.1.  Sentaks Nhyehyɛeɛ Su bi ne ne Dwumadie: Nnyinasoɔ Kasamufa
           Nhyehyɛeɛ ne Nkyerɛkyerɛmu kasamufa
 
(a)    Asɛnnahɔ Ntotoho ne Nsisodua
Deɛ ɛteɛ ne sɛ, Akanfoɔ mmɛ taa kura kasasuo ne nhyehyɛeɛ ahodoɔ bi te sɛ, sɛnnahɔ, ntotoho, atwasin, ɔfrɛ ne nnyesoɔ, aane daabi ne nkyerɛkyerɛmu kasamufa. Sɛ ɛba mmɛ nhyehyɛeɛ ankasa nso a, esu a ɛda adi wɔ ho bi ne kasamu tiawa, kasasini, ampɛmmuaeɛ asɛmmisa ne nkyerɛkyerɛmu kasamufa. XXXX (2008:43-48) ne Agyekum (2011:67) ahwɛ weinom akɔ akyiri.
Mmɛ suo ne nhyehyɛeɛ a ɛdi akotene wɔ ADNM ne AK nsɛmmoano  no mu ne; sɛnnahɔ mmɛ (Ɛho nhwɛsoɔ bi wɔ aseɛ hɔ). Saa mmɛ yi nhyehyɛeɛ nso taa kura nnyinasoɔ kasamufa nhyehyɛeɛ. Akasafoɔ dodoɔ no de sɛnnahɔ mmɛ a wɔtaa kura nnyinasoɔ kasamufa nhyehyɛeɛ no atoto nsɛm a wɔreka no ho de rekyerɛ sɛ, ɛnyɛ wɔn ankasa nsɛm bi na mmom ɛyɛ nokwasɛm, asɛnnahɔ a obiara nim dada. 
Nnyinasoɔ kasamufa nhyehyɛeɛ mmɛ no kura afa mmienu ne mmeɛnsa. Ɛwɔ adwene baako a ɛgyina ne ho so; ɔkasamufa titire. Na kasamufa nkaeɛ; ɔkasamufa n/kumaa no femfam ho boa ma adwene mu no si pi, sɛ nsusuiɛ, suban anaa nneyɛeɛ bɔne ho afutuo anaa kɔkɔbɔ (Hwɛ aseɛ ha). Nkabomdeɛ a ɛka adwene no bom ne; sɛ… a,… ne …. a… no (nnyinasoɔ ne nkyerɛkyerɛmu kasamufa nkabomdeɛ).  Sɛ…a,…[footnoteRef:1] taa hyɛ ɔkasamufa kumaa mu. Kasamufa titire no nso tumi ba ansa na kumaa yi aba. Sei na nhyehyɛeɛ yi nkrampan teɛ: [1:   Sɛ di dwuma ahodoɔ wɔ Akan kasa nhyehyɛeɛ  mu.   Sɛ .... no bi nso di dwuma sɛ adwenemusɛm agyinaehyɛdeɛ “interpretive marker” (Hwɛ Agyekum 2002). ] 

Ɔkasamufa kumaa ne nkabomdeɛ + Ɔkasamufa Titire =Kasamu tenten
Sɛ nsusuiɛ, suban ne nneyɛeɛ + Nsunsuansoɔ/Tebea = Asɛnnahɔ ne bɔne anaa papa a,        Afutuo ne kɔkɔbɔ     osuahunu ntotoho

Ɛbɛ 1. (ADNM) Sɛ wode wo nsa keka afuo nketenkete a,+ ɛdane adwoguo o?
                 = Asɛnnahɔ/osuahunu  
                     Sɛ-kasamufa kumaa                                     +   NP  (Noun Phrase)
Ɛda adi sɛ ɔkasafoɔ yi de saa ɛbɛ yi reyɛ kɔkɔbɔ. Wafa ɛbɛ no so rekyerɛ ɔ/atiefoɔ no sɛ: “ɛnyɛ me na mereka m`asɛm bi oo, na mmom sɛdeɛ ɛda hɔ anaasɛ ebia woate pɛn no, sɛ woanyae saa yɔ a, sei bi na ɛbɛba wo nso wo so. Ɔde ɛbɛ yi redi dwuma sɛ asɛnnahɔ ntotoho ne nsisodua bi. Baabi nso, asɛ deɛ ɔkasafoɔ no de retu fo fann anaa ɔde rebɔ kɔkɔ bi, nanso wobɛkɔ mu no na wafa ho reka n’asɛm bi. Nhwɛsoɔ no bi nie: 

Ɛbɛ 2.  (AK)  ..... Ɔmampanin nhwɛ na ɔntu ne mmeranteɛ no fo, ɛsiane sɛ,    mpanimfoɔ se: “Ɔpanin a ɔtena fie ma mmɔfra we nanka no, sɛ yɛreka nankawefoɔ a, wɔka ho bi” o?
 
Sɛ wohwɛ nhwɛsoɔ (2) yi turodoo mu a, wobɛka sɛ ɔkasafoɔ no de retu fo, nanso asɛm a ɔbuu ɛbɛ no faa ho ne sɛdeɛ ɔde atwa mfonin no tumi kyerɛ sɛ ɔde reka n`asɛm. Ɔde ɛbɛ no adane kwatikwan bi. Asɛ ɔpɛ sɛ ɔka sɛ, sɛ Ɔmampanin antu ne mmeranteɛ no fo na wɔansesa wɔn suban deɛ a, na ɛkyerɛ sɛ ɔfoa wɔn so anaasɛ saa na ɔno nso suban teɛ. 
Yɛaka (wɔ 5) sɛ, ADNM ne AK dwumadie taa fa asetena-amanyɔsɛm ho. Amanyɔfoɔ ne amanyɔ nsɛm no bi ka yɛ den: “sensitive/delicate/controversial issues” (Obeng 2002:84; Wafula 2002:20). Ɛnkyɛ na adane abufuo, soboɔbɔ, amanenya ne ntɔkwa. Ɛno nti na ɔmanfoɔ ne amanyɔfoɔ no bi de nsɛm no afa asɛnnahɔ ntotoho sei so aka no. Wɔfa mmɛ a ɛwɔ soro hɔ no bi na wɔde akyerɛ suban anaa nsusuiɛ bɔne ne nsunsuansoɔ a ɛde ba. Mmɛ nso kura ‘kasa tumi’. Wɔde twa mfonin de bɔ onii no kɔkɔ sɛdeɛ ɔbɛtwe ne ho afiri suban no ho. 

(b)    Adanseɛ/Nsisodua ne Sabuakwan/ohintaduakyire

Ɛsan nso da adi sɛ, amanyɔfoɔ ne afrɛfoɔ bi mfa mmɛ no nsi nsɛm no so dua sɛ asɛnnahɔ nkutoo. Wɔde yɛ adansedisɛm bi “evidentiality” ma wɔn ankasa nsɛm (Hwɛ van Dijk 1998 ne Obeng 2002a:84). Wɔde yɛ adansedie mmɛ anaa nsisodua mmɛ de kyerɛ sɛ wɔn nsɛm no yɛ nokwasɛm prɛkopɛ. Nhwɛsoɔ;
Ɛbɛ 3. (ADNM) Sɛ aban yi apagya no de no akɔto ne koko mu deɛ a, deɛ yɛreka
                     akyerɛ aban ne sɛ: “Sɛ totobi kɔ ayie a, ɔda abɛnkwan fie”. Sɛdeɛ
                   ɛbɛyɛ a, aban no din ho bɛsan nti, ɔnyɛ ɔbarima nkyerɛ yɛn.

Ɛbɛ 4. (AK)  Ɛnyɛ asɛm a, anka mɛka sɛ nyaatwom…, sɛ mpanimfoɔ se:
                   “Twene anim da hɔ a, yɛmmɔ nkyɛn.”  

Sɛ wohwɛ ɛbɛ 4 yi a, ɛnni dwuma sɛ asɛnnahɔ nkutoo. Ɔkasafoɔ no awae asɛm no anim aka awie, na wahyɛ da de ɛbɛ no adi ho adanseɛ. Ɔkwan bi so, ɔde adansedibɛ no reyɛ adwobrɛoonsɛm. Brown ne Yule (1985: 2-3) kyerɛ akwan ahodoɔ mmienu bi a ɔkasafoɔ bi fa so de nsɛnnahɔ bi to dwa. Weinom ne “use of language for transmission of factual” ne “intentional transmission of factual”.  Deɛ ɛdi kan no yɛ sɛ wode asɛm no reto dwa sɛ ɛyɛ nsɛnnahɔ turodoo. Deɛ ɛtɔ so mmienu nso, asɛnnahɔ no akyi, wohunu sɛ ɔkasafoɔ no wɔ botaeɛ pɔtee bi. 
Wotumi hunu wɔ mmɛ yi ne ɛho nsɛm no ho sɛ, akasafoɔ no amfa anni dwuma sɛ asɛnnahɔ kɛkɛ. Wɔahyɛ da afa ho de ayi wɔn bo so nsɛm. Wei bi na Borɔfo kasa mu, Yankah (1986:205; 1989:162) frɛ no ‘conscious or strategic manipulation’. Ɛda adi sɛ, ɛha deɛ wɔde mmɛ no ayɛ sabuakwan[footnoteRef:2] anaasɛ ohintaduakyire bi (intentional). Wɔn kasa no kyerɛ sɛ, wɔnim sɛ wɔato amammerɛ mmara, na wɔaboa pa de mmɛ no akata so; anidaho. Sɛ wode mmɛ te sɛ 4 ne 5 weinom toto ɛbɛ 1. ho a, wohunu sɛ wɔde 1. no adi dwuma sɛ sɛnnahɔ turodoo anaasɛ kwatikwan turodoo.  [2:  Sabuakwan ne kwatikwan nyinaa da asekyerɛ baako adi, na mmom sɛdeɛ wɔde mmɛ te sɛ 1, 2 no adi dwuma, ɛnne sɛdeɛ wɔde 3 ne 4 no nso adi dwuma no na ɛma yɛka sɛ 3.4 yɛ sabuakwan. Ɛno na yɛakyerɛkyerɛ yɛn nnyinasoɔ no nyinaa mu wɔ soro hɔ no.] 


6.3    Mmɛ no Mmusuakuo; Dada, Nsesamu ne Abɛɛfo Mmɛ

Mpɛnsɛmpɛnsɛnmu no, ɛdaa adi sɛ, mmɛ a akasafoɔ no de adi dwuma wɔ ADNM ne AK dwumadie mu gu akuo ahodoɔ mmeɛnsa: Mmɛ Dada, Nsesamu ne Abɛɛfosɛm. Akasafoɔ no bi de Akanfoɔ mmɛ dada no bi ara na ɛdi dwuma. Ebinom nso sesa dada no nhyehyɛeɛ anaa nsɛmfua bi na wɔde wɔn nsɛm ahyehyɛ mu. Ɛtɔ da bi nso a, wɔnwene wɔn ankasa deɛ.

6.3.1     Mmɛ Dada

Sɛdeɛ yɛadi kan aka no, ɛha deɛ akasafoɔ no mfa wɔn nsɛm nhyehyɛ mmɛ no mu. Wɔde nsɛmfua ne nhyehyɛeɛ dada no ara na ɛdi dwuma. Ɛho nhwɛsoɔ na ɛwɔ aseɛ ha yi:
Ɛbɛ 1.  (ADNM)  	
         Mate sɛ wɔreba abɛsi dan ‘twelve thousand four hundred’ ama atikyafoɔ ne nɛɛsefoɔ. Ɛyɛ adwene pa o! ‘Affordable houses’ no a aban a wabɛsene kɔ no hyɛɛ aseɛ no yɛayɛ no dɛn…? Kwame “Sɛ wode wo nsa keka afuo nketenkete a, ɛdane adwoguo ?” Efiri sɛ wodɔ ha wie na woadua nnoɔma mmeɛnsa bi na asɛ woagyae. Ɔkyena na woate sɛ yɛretɔn asaase wɔ Gɔɔso na woakɔtɔ hɔ kookoofuo o! wode bɛyɛ afuo na woakeka agyae. Adekyeɛ na yɛse yɛretontɔn asaase wɔ Sɛhwi…. Enti ansa na wobɛkɔ owuo mu no na wowɔ asaase a anka yɛde bɛyɛ afuo no; ebi wɔ Asante, ebi wɔ Sɛhwi; ebi wɔ Wasa nanso na wontee kookoo aba baako koraa. Ɛmm!... ebi na yɛpɛ sɛ yɛyɛ yi anaa? Kwame, ɛyɛ ɔman adwuma na yɛreyɛ, ɛfisɛ baako no kaa sɛ anka apolisifoɔ bɛnya bi meboa? Wei deɛ ɛwɔ ha no apolisifoɔ din nnim…….    	

Deɛ ɛkɔtwee ɛbɛ yi ne sɛ, N.P.P. aban firii aseɛ sii adan bi “affordable houses”, sɛ wɔbɛtɔn ama aban adwumayɛfoɔ. Wɔanwie na wɔfirii adwa so. Na ɔmanfoɔ rehwɛ sɛ aban foforɔ, N.D.C aban bɛtoa so awie, nanso wɔyɛɛ sɛ wɔbɛsi foforɔ. Asɛm yi bɛtɔɔ dwa wɔ dawubɔ nkrataa mu. Ɛno na abadwafoɔ ne afrɛfoɔ rekyerɛɛ wɔn adwene a ɔkasafoɔ yi de abɛbuo yi yɛɛ afutuo maa N.D.C. aban. Sɛ wohwɛ a, ne kasa no mfitiaseɛ a na ɛwɔ sɛ ɔkyerɛ aban no mu deɛ ɔreka n`asɛm no, wammɔ din. Ɔde nnipa mmienu dodoɔ kabea edinnsiananmu (wɔn) na ɛdii dwuma.. Baabi nso, ɔse “baako no”. Wotumi hunu sɛ ɔbɛbufoɔ yi reyɛ ahwɛyie pa ara. 
	Wahwɛ ahunu sɛ, asɛm a ɔreka no yɛ amanyɔsɛm, anhwɛ a na obi akasa atia no sɛ ɔrekasa ama aban bi anaasɛ ɔwɔ aban bi afa. Bio, beaeɛ hɔ yɛ badwam (radio so), atiefoɔ no gu ahodoɔ. Ɛsono sɛdeɛ obiara te asɛm ase fa. Ɛbɛ no na ɔkyerɛɛ kakra sɛdeɛ obiara bɛte aseɛ, na wɔatumi anya adwene mu mfonin anaa nsunsuansoɔ a aban no nsusuiɛ no bɛtumi de aba yie. Ɔde ɛbɛ dada no rekyerɛ sɛ, ɛnyɛ ɔno n’asɛm bi, na ɛyɛ asɛnnahɔ. Ne titire no, wamfa asɛm biara anhyɛ ɛbɛ dada no mu, na wansesa nhyehyɛeɛ no nso. Baabi koraa a ɔde nnipa mmienu dodoɔ kabea edinnsiananmu (wɔn) dii dwuma no, wansesa ɛbɛ no mu onipa baako edinnsiananmu (wo) no anyɛ no dodoɔ saa bi (Hwɛ 6.3.2.1).
	Yankah (1986:196) kyerɛ sɛ, ɛnyɛ kasadwumfoɔ anaa ɔkasafoɔ biara na sɛ ɔde kasadwini/ɛbɛ bi redi dwuma a, ɔpɛ sɛ ɔbɛsesa mu anaa ɔbɛnwene foforɔ. Ɔka no sɛ: “[the speaker] equates tradition with truth, and deny creativity in their performance in order not to appear as falsifying truth”. Asekyerɛ ne sɛ: “ɔkasafoɔ no gye to mu sɛ atetesɛm no yɛ nokorɛ/asɛnnahɔ, ɛno nti ɔmpɛ sɛ ɔbɛsesa mu na obi aka sɛ ɔde ntorɔ bi rebata nokorɛ no ho”.[footnoteRef:3] Ebia na ɔkasafoɔ no mpɛ ne kasa no akyi nsɛm bebree, nti ɔde dada no ara bɛdi dwuma na ayɛ banbɔ ama no (Hwɛ Obeng 1997; Irvine 2001:190). Ɛha no, yɛhunu no sɛ mmɛ dada no san di dwuma sɛ banbɔ mprenu ma ɔkasafoɔ no.  [3:  Ahemfie mpanimfoɔ bi nso kyerɛɛ sɛ, asɛnnie mu anaa mpanimfoɔ no nkɔmmɔ mu no, wɔntaa nte sɛ obi de ɔno ankasa nsɛmfua bi ahyehyɛ ɛbɛ dada bi mu de reka n’asɛm (Nana A.Y., Ïkyeame A., baanu nkɔmmɔ, Kɔtɔnimma 15, 2015).] 



6.3.2     Mmɛ Nsesamu: Sentaks Nhyehyɛeɛ ne Mɔfɔ-Pragmateks Su
                                bi ne ne Dwumadie. 

Ɛha na akasafoɔ bi de wɔn ankasa nsɛm ahyehyɛ mmɛ dada no mu. Ama saa mmɛ no bi mu asane, ebi nso asekyerɛ no asesa kakra. Nsesamu no mu no, yɛhunu adwenentoamu, nsiananmu ne nyifirimu. Yɛahwɛ weinom semantek ne pragmatek dwumadie. Ɛho nhwɛsoɔ bi na ɛwɔ aseɛ ha no. Yɛde mmɛ dada no ankasa ahyehyɛ nsesamu deɛ no aseɛ, na ama nsononsonoeɛ no ada adi. Ɛbɛ 6 (a) ne Ɛbɛ 7 abɔseɛ nyinaa yɛ baako, ne nsesamu no na nsononsonoeɛ kakra wɔ emu biara mu nsɛm mu. Adeɛ titire a ɛwɔ mu ne sɛ, wɔbuu 6 (a) no wɔ radio so, na wɔbuu 7 no wɔ TV so. Yɛaka wei ho asɛm wɔ 6.3.2.2. aseɛ hɔ.

Ɛbɛ 5.  (AK)
          … Nti sɛ wose: “ɛyɛ yɛnkɔ nko ara ma mo a,” ɔmanfoɔ “Sɛ moasoa nsuo, moasoa nsa, mo na moahunu deɛ ɛyɛ ma mo,” enti monhwε so nto moaba wae!?
(Masoa nsuo, masoa nsa, mahunu deɛ emu yɛ duru)

Ɛbɛ 6. (ADNM – TV so)
Yoo, abusuafoɔ Ɔsɔfo O.B. asɛm no no. Ɔse, Ɔmampanin nhwɛ na ɔntu ne mmeranteɛ no fo, ɛsiane sɛ, mpanimfoɔ se: 
(a) “Ɔpanin a ɔtena fie ma mmɔfra we nanka no, sɛ yɛreka  nankawefoɔ a, …. ”. Afei nso sɛ:
(b) “Animguaseɛ ka konkonte a, ebi ka nkuruma” nso.

Ɛbɛ 7. (ADNM – Radio so)
           Woka a, wɔse kɔntɛmpt, na Papa Ato ba no rebɛkye wo. Yɛse: 
           “Mpanimfoɔ a wɔtena fie ma mmɔfra wia nanka nam no, sɛ
           yɛreka…a, wɔka ho bi. Chief, ɛnyɛ saa?
(Ɔpanin a ɔtena fie ma mmɔfra we nanka no, sɛ wɔreka nankawefoɔ a, ɔka ho bi)


 
Sɛ wode ɛbɛ dada no toto foforɔ no ho a, wohu sɛ nsesaeɛ bi wɔ ɔyɛfoɔ (edin/dinnsiananmu) kabea no ho. Edin ne edinnsiananmu no asesa afiri baako kabea mu kɔ dodoɔ kabea mu. Fairclough (1995:57) kyerɛ sɛ, ɛnyɛ kasa bi nhyehyɛeɛ ne emu nsɛmfua no nkutoo na yɛsesa mu. Ɔkasafoɔ bi tumi sesa n’asɛm no kasammara nso mu, sɛdeɛ ɛbɛma adwene pɔtee a ɔde reto dwa no atoatoa yie. Ɔfrɛ wei wɔ Borɔfo kasa mu sɛ “grammatical cohesion” – kasammara ntoamu. Na nsɛmfua ntoatoamu no nso yɛ lexical cohesion. Brown ne Yule (1985:223) kyerɛ sɛ, adwene no ntoatoamu “coherence” no ma wote ɔkasafoɔ no asɛm no ase yie. Ɛsan nso ma wohunu deɛ ɔrepɛ akyerɛ no ntɛm.   


6.3.2.1     Kasammara ne Nsɛmfua Ntoamu: Kasa no ne Ɛbɛ no mu
              Adwene no Ntoatoamu Kyerɛfoɔ (The Endophoric References)

Nsesamu weinom ho nhwɛsoɔ bi na ɛwɔ aseɛ ha yi.

Ɛbɛ 8 (ADNM)
	 …Na anka saa mpanimfoɔ a wɔakɔ sukuu aduru akyiri, ‘Professors’ di wɔn kan, moreteki disihyen a, na wei na moreteki ama Ghanafoɔ? Ah! Me werɛ aho. Mommu ɔman no yie o. “Akɔmfo bɔne, sɛ mose kuro no mmɔ a, mote mu bi”. 
(Sɛ ɔkɔmfo bɔne se kuro mmɔ a, ɔte mu bi)

Wotumi hunu sɛ ɔkɔmfoɔ (ɔbaakofoɔ kabea) asesa abɛyɛ akɔmfoɔ (dodoɔ kabea). Nsesamu yi asan ama onipa 3 baako kabea edinnsiananmu (ɔ/se) ɔte) no, asesa ayɛ nnipa 2 dodoɔ kabea edinnsiananmu (mo/se) mote). Nnipa a ɔkasafoɔ no reka wɔn ho asɛm ‘saa mpanimfoɔ no’ (oyikyerɛ nnipa “deitic persons”) na ɛmaa ɔsesaa ɛbɛ no mu onipa no kabea no. Ɔkasafoɔ no pɛ sɛ edin (ɔkɔmfoɔ < akɔmfoɔ) ne edinnsiananmu no (ɔ<mo) kabea no ne ne kasa no mu oyikyerɛ nnipa no dodoɔ kabea bɛyɛ pɛ. Ɛbɛ no mu edin ne dinnsiananmu yi redi dwuma sɛ “endophoric references”- kasa anaa adwene no ntoatoamu kyerɛfoɔ (Hwɛ Cutting 2005:9). Nsesamu ne ntoamu no ama ɛbɛ no mu ada hɔ kakra. 
	Wotumi hunu sɛ, akɔmfo bɔne yi hwɛ saa mpanimfoɔ no ara. Ɔde ɛbɛ no mu asɛnnahɔ kɔkɔbɔ no atoa n’asɛm no so de akɔsi deɛ ɔpɛ sɛ ɔka no so. Nsesamu a ɛte sei tumi yɛ “pragmatically controlled anaphora” no bi (Brown ne Yule 1985:215). Ɛkyerɛ sɛ, ɔkasafoɔ no nsesa edin ne edinnsiananmu no mu kɛkɛ, ɔde di dwuma pɔtee bi. Ɔhwɛ faa ɛbɛ a emu adwene ne n’asɛm no kɔ, na ɔsesaa nnipa no dodoɔ no sɛdeɛ ɛbɛtɔ n’asɛm no so pɛpɛɛpɛ. Na ɔde kyerɛɛ nnipa/mpanimfoɔ no anamɔntuo no ne ɛso nsunsuansoɔ no.  
	Edin ne dinnsiananmu (akɔmfoɔ/mo) yi abɛyɛ ‘anaphoric noun and pronoun’- akyirihwɛ din ne dinnsiananmu (Hwɛ Cutting 2005:9-10). Ɛkyerɛ sɛ, ɔkasafoɔ no de weinom ayɛ nsamsoɔ a ama watumi akɔ n’akyi akɔfa n’asɛm no de abɛtoa ɛbɛ no mu adwene no so. Ayɛfoɔ nsasoɔ/ntoatoa ‘coherence’ no nso na ɛma wohunu ɔkasafoɔ no botaeɛ anaa dwuma pɔtee a ɔpɛ sɛ saa ɛbɛ no di ma no no akyire ntɛm. 

6.3.2.2	    Nsiananmu ne Nyifimu Nsɛm bi (Substitution and Ellipsis)

Deɛ ɛteɛ wɔ ha nso ne sɛ, akasafoɔ no ayi nsɛm no bi afiri mmɛ no mu, na ebi nso wɔ hɔ a, wɔde wɔn ankasa wɔn nsɛm bi aka ho. Wei nso ho nhwɛsoɔ bi nie:
Sɛ wohwɛ ɛbɛ 9 yi a, adeyɛ nsɛm to ne tɔ asesa abɛdane tua ne hwe. 

Ɛbɛ 9.  Ghanafoɔ … moma yɛma yɛn ani nna hɔ. Mpanimfoɔ se:
           Baabi a ɛsɛ sɛ yɛde fam no, yɛamfa antua hɔ fee a, ɛyɛ deɛ
           bɛn… ɛfiri hwe fam, meboa…? Monhwɛ na afeɛ yi monto aba
           pa
(Baabi a ɛsɛ sɛ wode to no, sɛ woamfa anto hɔ a, ɛfiri tɔ.)
Saa nso na wasan asesa adeyɛ nsɛm no anoɔden kyerɛfoɔ no mu. Ɔde nsɛmfua (fee ne fam) bi abatabata ho de ayɛ yɛbea kyerɛfoɔ ne nsisodua (Hwɛ Agyekum 2010:164-165 ne Akan Dictionary mu). Ɔsan de ampɛmmuaeɛ asɛmmisa nso ataa n’asɛm no akyiri de resi so sɛ ɛyɛ nsɛnnahɔ. Weinom nyinaa yɛ kwatikwan bi a akasafoɔ no bi fa mmɛ so de wɔn adwene to dwa.
	Saa na wohwɛ ɛbɛ 7 no nso mu a, ɔkasafoɔ no ayi edin nankawefoɔ no afiri hɔ. Ɔde adeyɛ wia (sɛ worefa adeɛ bi a ɛnyɛ wo dea) na asi we (sɛ wode wo se rebobɔ aduane anaa biribi mu) anan mu aka asɛm no, nanso wamfa ɛho din nankawiafoɔ no anhyɛ hɔ. Asɛ deɛ ɔkasafoɔ no nnim, nanso wohwɛ ne kasa mu, ɛne sɛdeɛ ɔde ɛbɛ no adi dwuma no a, wotumi hunu sɛ ɔnim ɛbɛ dada no. Wahyɛ da na wasesa mu saa de reka n’asɛm. Wohunu sɛ ahwɛyie ne banbɔ bi wɔ ne kasa no mu. Ɔmpɛ sɛ ‘Papa Ato ba no bɛkye no kɔntɛmpt’. 
	Ɛbɛtumi nso ayɛ sɛ, beaeɛ a ɔbɛbufoɔ no atwa atwene hɔ yɛ toro, ɛbɛtumi de no akɔpue asɛnnibea nti, ɔmpɛ sɛ ɔbɛka aka ho. Saa no, sɛ obi hunu asɛm no akyiri mpo a, ɔtumi gyina so de tete ne ho. Ɔkasafoɔ no tumi gye akyinnyeɛ sɛ ‘maka biribi anaasɛ maka sɛ saa nipa no ka ho bi anaa?’ (Ɔ. A, baanu nkɔmmɔ, Kitawonsa, 24, 2018). Anim banbɔ yi mu, wohu sɛ ɛbɛ (6a) ne 7 yɛ ɛbɛ korɔ, nanso, ɛsiane sɛ beaeɛ a wɔbuu (6a) yɛ TV so nti, asɛ deɛ na saa ɔkasafoɔ no reyɛ ahwɛyie kɛse pa ara sene 7 no. Wamfa ne nsɛm biara anka mmɛ mmienu a ɔde dii dwuma no biara ho. Bio, ɛbɛ 6 (a) no fa a ɛma adwene to toa yie  (... ɔka ho bi) no, ɔbɛbufoɔ yi deɛ ɔtwa tweneeɛ. Ɔbɛbufoɔ 7 no deɛ, ɛhɔ na ɔsesaa mu maa deɛ ɔpɛ sɛ ɔka no mu adwene no daa hɔ fann.  
	Nsesamu a ɛsan da adi bio ne mmɛ 5, 6 (a), 7 ne 8 mu dodoɔ kabea, edin ne edinnsiananmu nsesamu no. Ɛbɛ 7 mu ɔpanin (baako kabea) no abɛyɛ mpanimfoɔ (dodoɔ kabea), ɔ (onipa 3 baako kabea edinnsiananmu) abɛyɛ wɔn (onipa 3 dodoɔ kabea edinnsiananmu). Ɛbɛ 8 mu no, ɛbɛ no ankasa mu wo (onipa 2 baako kabea edinnsiananmu) no adane mo (onipa 2 dodoɔ kabea edinsiananmu). Nsesamu weinom nso nyinaa ase ne sɛ, akasafoɔ no pɛ sɛ mmɛ no ne wɔn nsɛm no mu adwene no toa yie, na ɛtumi tɔ wɔn nsɛm no so pɛpɛɛpɛ. 
	Sɛ adwene no bɛyɛ baako saa a, na atumi atɔ atiefoɔ no aso mu yie sɛ deɛ wɔreka no yɛ nokware. Afei nso, wɔrehwɛ sɛ saa no bɛboa atwa adwene mu mfonin a wɔpɛ sɛ atiefoɔ no nya no yie ma wɔn. Yankah (1986:206) ka sɛ: 
… in the strategic manipulation of proverbs… speakers may
transform proverb statement to question, or change its basic impersonal format to personal. Speakers may also subject the proverb to elision, or elaboration, and intersperse the proverb with emphatic markers, or question tags.

Asɛm yi asekyerɛ ne sɛ:
 … abɛbuo mu no, sɛ akasafoɔ no pɛ sɛ ɛbɛ no di dwuma pɔtee bi ma wɔn a, wɔtumi sesa asɛnka no yɛ no asɛmmisa, anaa wɔde ankyerɛobi-pɔtee asɛm no hwɛ obi. Wɔtumi yi nsɛm no bi firi mu, anaa wɔde bi ka ho. Wɔtumi nso de nsisodua nsɛm bi, anaa asɛmmisa nsɛm bi ka ɛbɛ no ho.  

Deɛ ɛkɔ so wɔ ha bi nso ne sɛ, akasafoɔ no mpɛ sɛ wɔbɛwae nsɛm no anim aka. Nso, sɛdeɛ wɔka no no, sɛ nnipa a wɔreka wɔn ho asɛm no te a, wɔbɛte wɔn nkra no aseɛ ‘Asɛm no wura no nim ne ho’. Ne nyinaa no, ɛda adi sɛ, nsesamu no tumi ma ɛbɛ no nkyerɛaseɛ mu da hɔ kakra ‘explicit’ (Wafula 2002:21).  

6.4	Abɛɛfo Mmɛ: Mɔfɔ-Sentatek Su ne Pragmateks Dwumadie

Ɛduru baabi nso a, ɔkasafoɔ bi tumi nwene ɔno ankasa ne ɛbɛ. Anka ɔbɛtumi afa dada no ara bi, anaasɛ ɔbɛsesa bi mu, nanso ɔnyɛ saa. Yankah (1989) kyerɛ sɛ, adeɛ titire a ɛtaa ma ɔkasafoɔ bi bu ɔno ankasa ne bɛ ne sɛ, onii no pɛ sɛ ɔkyerɛ ne nimdeɛ a ɔwɔ wɔ abɛbuo ne ne kasa no mu. Obi nso wɔ hɔ a, na ɔpɛ sɛ ɔnwene ɛbɛ a emu nsɛm no ne n’asɛm no bɛkɔ pɛpɛɛpɛ (Hwɛ Yankah 1986:197). Abɛɛfo mmɛ no nhwɛsoɔ bi nie; 
Ɛbɛ 10.  (AK)
	 Deɛ ɔkae ne sɛ, Yɛse: “Ɛnyɛ sɛ wotee tatatata ara na wode mmirika   ntɛntɛ rekɔtɔ Tata bus. Sɛ tatatata a yɛatetare no ketee no tete a, ahokyerɛ bɛba.” Ɛno nti Ghanafoɔ nhwɛ wɔn adwuma a wɔayɛ no so nto aba…

Sɛ wohwɛ sɛdeɛ kaseɛbɔfoɔ no de ne bɛ no adi dwuma a, wotumi hunu sɛ ɛnyɛ ne nimdeɛ nkutoo na ɔrekyerɛ. Ɔde ɛbɛ no ayi akwa (avoidance strategy); ɔmpɛ sɛ ɔbɛka asɛm pɔtee a ɔkasafoɔ no kaeɛ no. Ɛno nti na ɔnwenee saa ɛbɛ no de twaa adwene mu mfonin, de too asɛm no maa atiefoɔ. Yankah (1989) kyerɛ sɛ, Akan kasa amammerɛ nso ma kwan sɛ obi tumi nwene ne bɛ, na mmom ɛsɛ sɛ ɛkura ɛbɛ su ne ne nhyehyɛeɛ no bi, na ɛtɔ asom (Hwɛ XXXX 2008:41-48 ne Agyekum 2011: 51-68). Saa na ɛbɛma ɔmanfoɔ agye ɛbɛ foforɔ no atom. 
Wohwɛ abɛɛfo ɛbɛ yi mu nsɛm no a, wohunu sɛ ɛkura nsɛngorɔ su. Ɔbɛbufoɔ no ahwɛ afa ‘tatatatatata’ (nnyegyeeɛ-sɛ-adwenesɛm) de agyina hɔ ama afidie su bi. Na ɔde adeyɛ asɛm ‘… tetare (afaafa nkakuho) ne ketee (yɛbea kyerɛfoɔ) no tete a…’ nso atwa afidie no su ne ne ntetareɛ tebea no ho mfonin no. Agyekum (2008:108) kyerɛ mu sɛ: “ideophones draw much attention to the state of affairs and give distinct description of the event”. Asekyerɛ ne sɛ: “Nnyegyeeɛ-sɛ-adwene taa twe adwene kɔ adeɛ no tebea no so, na akyerɛkyerɛ dwumadie no su pɔtee no”. Ɔbɛbufoɔ no anka ɔkasafoɔ no asɛm pɔtee no, nanso watumi de lengwesteks nsɛmfua ne kasasuo yi atwa mfonin no pɛpɛɛpɛ. Wakyerɛ sɛ ɔwɔ nimdeɛ wɔ Akan kasa ne amammerɛ ho. 

7.    Dwumadie no nyinaa Mmoano ne Emu Nimdeɛ no
Ada adi wɔ nhwehwɛmu yi mu sɛ, mmɛ a wɔtaa kura sentaks nhyehyɛeɛ nnyinasoɔ kasamufa na wɔtaa de di dwuma sɛ asɛnnahɔ ntotoho ne kɔkɔbɔ bi. 
Saa mmɛ yi taa kura afaanu. Wɔde ɔfa a ɛdi kan kyerɛ nsusuiɛ, suban ne nneyɛeɛ no, na ntoasoɔ no akyerɛ nsunsuansoɔ bɔne anaa papa a ɛde ba. Akasafoɔ no taa hwɛ fa mmɛ a emu nsɛm no te sɛ asɛm a ɔpɛ sɛ ɔka no, na ɔde atwa mfonin akɔsi n’asɛm no so pɛpɛɛpɛ. Asɛ ɔde ɛbɛ anaa asɛnnahɔ no na ɛretu otiefoɔ no fo, nso na ɔde reka n’asɛm no ara.
	Ɛsan nso daa adi sɛ akasafoɔ no bi nso fa mmɛ bi a ɛne wɔn nsɛm no kɔ na wɔasan asesa mmɛ no mu aka de wɔn ankasa nsɛmfua bi ahyehyɛ mu. Wɔyɛ saa sɛdeɛ ɛbɛma ɛbɛ no mu adwene no ne wɔn deɛ no atoatoa yie. Weinom ma wohunu sɛ saa akasafoɔ yi de mmɛ no yɛ sabuakwan bi. Nsesamu no nso ma wɔn mmɛ no asekyerɛ no mu sane kakra ma wotumi hunu ɔkasafoɔ no adwene ne ne botaeɛ. Akasafoɔ bi kyerɛɛ sɛ, ɛtɔ da bi a, ɛbɛ no mu nsɛm no nhyɛ da nkasa mma wɔn saa, nti na wɔde wɔn ankasa nsɛm hyehyɛ mu anaasɛ wɔgya baabi no. Anhwɛ a, na ɛhɔ no de abufuo aba ntɛm anaa ayi wɔn ama. Baabi nso wɔ hɔ a, akasafoɔ no abu wɔn ankasa mmɛ de rekyerɛ wɔn abɛbuo ho nimdeɛ. 
Baabi nso wɔ hɔ a, wɔafa mmɛ dada no ara bi na wɔde adi dwuma. Wɔmpɛ sɛ atiefoɔ bɛka sɛ wɔboa pa pɛ wɔn ankasa nsɛm bi aka. Saa nti wɔde mmɛ no ayɛ banbɔ mprenu. Saa na ɛda adi sɛ TV so nso, wɔntaa nsesa mmɛ no mu. Wɔyɛ ahwɛyie pa ara, esiane sɛ wɔhunu ɔkasafoɔ no anim.    
8.    Awieeɛ Nsɛm  
Ɛwom sɛ, ɛtɔ da bi a, wode asɛm bi fa kasasuo bi so a, ɛnka no sɛdeɛ ɛteɛ deɛ, nanso nhwehwɛmu yi da no adi sɛ, nsɛm a wɔde fa abɛbuo turodoo anaasɛ mpo ɛbɛ kwatikwan no boa te kasa no akyiri ɔhaw so. Paemuka ahotɔ taa yɛ tiawa. Wotumi nya animguaseɛ anaa amane kɛseɛ bi wɔ ahotɔ no akyiri pɛɛ: “Wobɛkum ɔtorɔmo na wadware sasaduro deɛ, ɛnneɛ gyae no ma no nkɔ”. Woduraa asɛm no ho anaa woamfikyi onii no a, anka ɛmfa amaneɛ biara mma. Ɛno titire na ɛma akasafoɔ no bi fa sabuakwan so to nsɛm no mane fa nsesamu ne nyifirimu abɛbuo mu no.

